Deilt var um tollflokkun á berjasorbet . Í úrskurði yfirskattanefndar kom fram að varan innhéldi ýmis bragð - og aukaefni og væri í skýringarriti Alþjóðatollastofnunarinnar ( WCO ) sérstaklega talin með frostpinnum sem dæmi um vöru sem félli undir vörulið 2105 í tollskrá . Var fallist á með tollstjóra að varan félli undir þann vörulið , nánar tiltekið tollskrárnúmer 2105.0099 sem annar ís til manneldis . Ár 2019 , miðvikudaginn 6. nóvember , er tekið fyrir mál nr. 109 / 2019 ; kæra A , dags. 2. júní 2019 , vegna bindandi álits tollstjóra . Í málinu úrskurða Sverrir Örn Björnsson , Þórarinn Egill Þórarinsson og Bjarnveig Eiríksdóttir . Upp er kveðinn svofelldur Kæra í máli þessu , dags. 2. júní 2019 , varðar bindandi álit tollstjóra á tollflokkun Acai berja sorbet sem embættið lét uppi hinn 28. mars 2019 samkvæmt 21. gr. tollalaga nr. 88 / 2005 . Í álitinu komst tollstjóri að þeirri niðurstöðu að varan félli undir vörulið 2105 í tollskrá , nánar tiltekið tollskrárnúmer 2105.0099 sem annar ís til manneldis . Í kærunni er þess krafist að niðurstaða tollstjóra verði endurskoðuð og umrædd vara talin falla undir tollskrárnúmer 0811.9001 sem ávöxtur með viðbættum sykri eða öðru sætiefni . Helstu málavextir eru þeir að með umsókn , dags. 12. mars 2019 , óskaði kærandi eftir bindandi áliti tollstjóra á tollflokkun Acai berja sorbet , sbr. 21. gr. tollalaga nr. 88 / 2005 . Í umsókninni kom fram að um væri að ræða maukuð acai-ber sem væru notuð í smoothie eða sem grunnur í smoothie-skál sem væri toppuð með t.d. ávöxtum , hnetum og fræjum . Var vísað til meðfylgjandi ljósmynda af „ Acai-skálum “ og vörulýsingar framleiðanda . Tollstjóri lét uppi bindandi álit hinn 28. mars 2019 í tilefni af umsókn kæranda þar sem tollstjóri taldi að varan félli undir tollskrárnúmer 2105.0099 sem annar ís til manneldis . Í kæru kæranda til yfirskattanefndar , dags. 2. júní 2019 , kemur fram að varan sem um ræðir hafi ekki verið flutt til landsins áður og eigi að mati kæranda ekki heima í þeim tollflokki sem tollstjóri hafi úrskurðað um , þ.e. sem ís . Varan verði hvorki auglýst né seld sem ís og sé aðeins geymd frosin til þess að viðhalda ferskleika . Sé óheppilegt að vara , sem ekki innihaldi neinar dýraafurðir ( vegan ) , rati í sama flokk og vörur sem innihaldi slíkar afurðir . Tollstjóri flokki vöruna sem ís og allur ís sem innihaldi minna en 3% af mjólkurfitu fari úr 11% skatti í 30% skatt eða 110 kr. á kíló . Með bréfi , dags. 24. júlí 2019 , hefur tollstjóri lagt fram umsögn í málinu . Fram kemur í umsögninni að í málinu sé deilt um tollflokkun á Acai berja sorbet . Um sé að ræða frosinn eftirrétt sem sé tilbúinn til neyslu og gerður úr vatni , maukuðum acai-berjum , sýrópi og ýmsum öðrum bragð - og aukaefnum . Vegna sjónarmiða kæranda um tollflokkun tekur tollstjóri fram að til þess að vara geti fallið undir 8. kafla tollskrár eða vörulið 0811 þurfi hún að vera ætur ávöxtur eða hneta . Smávægileg aðvinnsla sé þó leyfð , t.d. viðbættur sykur í litlu magni . Ekki komi til greina að fella hina innfluttu vöru undir 8. kafla tollskrár í ljósi þess að varan sé mikið unnin og innihaldi ýmis bragð - og aukaefni sem umbreyti vörunni úr því að vera einfaldur , ætur ávöxtur eða hneta í skilningi þess kafla . Samkvæmt skýringum Alþjóðatollastofnunarinnar ( WCO ) sé vöruliður 2105 bæði fyrir rjómaís og annan ætan ís , þar með talið sorbet og frostpinna . Engu breyti um tollflokkun þótt varan sé án dýraafurða , enda sé ljóst að venjulegir frostpinnar , eingöngu gerðir úr vatni og bragðefnum , falli undir vörulið 2105 . Að sama skapi skipti fyrirhuguð not vörunnar , þ.e. sem grunnur í ávaxtadrykk eða Acai-skálar , engu máli , enda sé varan framleidd og tilbúin til neyslu sem sorbet . Að framangreindu virtu og með hliðsjón af túlkunarreglum 1 og 6 við tollskrá sé það mat tollstjóra að Acai berja sorbet falli undir tollskrárnúmer 2105.0099 sem annar ætur ís , án bæði mjólkurfitu og kakóinnihalds og sem inniheldur ekki vínanda yfir 2,25% af rúmmáli . Sé þess því krafist að niðurstaða hins kærða bindandi álits tollstjóra verði staðfest . Með bréfi yfirskattanefndar , dags. 8. ágúst 2019 , var kæranda sent ljósrit af umsögn tollstjóra í málinu og kæranda gefinn kostur á að koma á framfæri athugasemdum af því tilefni . Gefinn var 20 daga svarfrestur . Engar athugasemdir hafa borist . Kæra í máli þessu varðar bindandi álit tollstjóra samkvæmt 21. gr. tollalaga nr. 88 / 2005 sem embættið lét uppi 28. mars 2019 í tilefni af beiðni kæranda 12. sama mánaðar . Eins og fram kemur í málavaxtalýsingu hér að framan óskaði kærandi eftir bindandi áliti tollstjóra um tollflokkun Acai berja sorbet . Í umsókninni kom fram að um væri að ræða maukuð acai-ber sem væru notuð í smoothie eða sem grunnur í smoothie-skál sem væri toppuð með ávöxtum , hnetum , fræjum eða öðru . Beiðninni fylgdu ljósmyndir af „ Acai-skálum “ og vörulýsing ( e. Product Specification ) framleiðanda þar sem vörunni var lýst sem „ Luscious acai berry flavor Organic Sorbet that´s 100% Vegan and Non-Dairy “ . Í hinu kærða bindandi áliti sínu komst tollstjóri að þeirri niðurstöðu að umrædd vara félli undir tollskrárnúmer 2105.0099 í tollskrá sem annar ís til manneldis . Í kæru til yfirskattanefndar er byggt á því að varan geti fallið undir tollskrárnúmer 0811.9001 sem ávöxtur með viðbættum sykri eða öðru sætiefni . Í almennum reglum um túlkun tollskrárinnar , sem lögfest var sem viðauki við tollalög nr. 88 / 2005 , kemur fram að við flokkun samkvæmt tollskrá skuli fyrirsagnir á flokkum , köflum og undirköflum einungis vera til leiðbeiningar . Í lagalegu tilliti skuli tollflokkun byggð á orðalagi vöruliða og athugasemdum við tilheyrandi flokka eða kafla . Samkvæmt 1. tölul. 3. gr. alþjóðasamningsins skuldbinda samningsaðilar sig til þess að haga tollskrá sinni og skýrslugerð vegna inn - og útflutningsviðskipta í samræmi við hina samræmdu skrá , en í því felst m.a. að nota alla vöruliði og undirliði samræmdu skrárinnar án viðbóta eða breytinga ásamt tilheyrandi númeraskrá , og að fylgja númeraröð samræmdu skrárinnar . Jafnframt skuldbinda aðilar sig til þess að beita hinum almennu reglum um túlkun samræmdu skrárinnar og öllum athugasemdum við flokka , kafla og undirliði skrárinnar . Samkvæmt 7. gr. samningsins skal svonefnd samskrárnefnd , sbr. nánar 6. gr. samningsins , m.a. ganga frá skýrgreiningum , flokkunarúrskurðum og öðrum ráðgefandi ritum til túlkunar á samræmdu skránni , en rit þessi þurfa að hljóta samþykki Tollasamvinnuráðsins , nú Alþjóðatollastofnunarinnar ( WCO ) , eftir ákvæðum 8. gr. samningsins . Þess er að geta að litið hefur verið til skýringa í umræddum ritum WCO í langvarandi stjórnsýsluframkvæmd á sviði tollamála , sbr. t.d. úrskurði ríkistollanefndar nr. 2 og 8 / 2004 , 9 / 2012 og 2 / 2013 og úrskurði yfirskattanefndar nr. 300 / 2015 og 67 / 2016 . Í 8. kafla tollskrár er fjallað um æta ávexti og hnetur og hýði af sítrusávöxtum eða melónum . Af athugasemdum við 8. kafla tollskrárinnar og umfjöllun í skýringarriti WCO ( Explanatory Notes , sixth edition , 2017 ) verður ráðið að vara geti flokkast undir þann kafla þótt hún sé kæld , frosin eða þurrkuð og að ekki skipti máli þótt varan sé verkuð á tiltekinn hátt , t.d. skorin , rifin , maukuð o.s.frv. , sbr. og heiti vöruliðar 0811 ( „ ávextir og hnetur , ósoðið eða soðið í gufu eða vatni , fryst , einnig með viðbættum sykri eða öðru sætiefni “ ) sem kærandi telur eiga við um hina umþrættu vöru . Í skýringarriti WCO kemur fram að viðbættur sykur í litlu magni hafi ekki áhrif á flokkun ávaxtar undir 8. kafla ( „ The addition of small quantities of sugar does not affect the classification of fruit in this chapter “ ) . Í 21. kafla tollskrár er fjallað um ýmsa matvælaframleiðslu . Undir vörulið 2105 í þessum kafla fellur rjómaís og annar ís til manneldis , einnig með kakaóinnihaldi . Skiptist sá vöruliður í þrjá jafnsetta undirliði og leit tollstjóri svo á að hin innflutta vara félli undir safnliðinn „ Annar “ og tollskrárnúmer 2105.0099 ( „ Annars “ ) . Eins og rakið er í umsögn tollstjóra í málinu kemur fram í skýringarriti WCO ( Explanatory Notes , sixth edition , 2017 ) að undir vörulið 2105 falli rjómaís , gerður úr mjólk eða rjóma , og annar ís til manneldis , en í dæmaskyni um ís af síðastgreindum toga tilgreinir skýringarritið sorbet og frostpinna ( e. „ sherbet , iced lollipops “ ) . Af innihaldslýsingu framleiðanda , sem fylgdi beiðni kæranda um bindandi álit , fer ekki á milli mála að varan sem um ræðir , þ.e. acai berja sorbet , inniheldur ýmis bragð - og aukaefni . Er varan að því leyti áþekk venjulegum frostpinnum og er sérstaklega talin með frostpinnum í skýringarriti WCO sem dæmi um vöru ( annan ís til manneldis ) sem fellur undir vörulið 2105 . Að þessu athuguðu verður að fallast á með tollstjóra að varan falli undir tollskrárnúmer 2105.0099 í tollskrá .